  Анжелика Тихонова корреспондент Выль арлы но мукет пӧртэм нуналъёслы удмурт шӧмо открыткаос, кружкаос лэсьто «Намер» дизайн-студиын. Ужез, мар бордысен кутскемез, тунсыкез сярысь иворъёсъя «Удмуртия» агентстволэн корреспондентэзлы вераз студилэн кылдытӥсез Иван Кабышев. Иван Алнаш ёросысь Кузёбай гуртысь егит удмурт воргорон. Али улэ но ужа Ижкарын. «Малпанэ мынам аслам. Мон малы ке шуоно дышетскемея дизайнер, суредаськись. Азьло ик мынам потэ вал ини маке но аслам мед луоз шуыса. И тани дӥсьтӥ но усьтӥськи», — вера дизайнер. Таӵе но мукет открыткаос лэсьто «Намер» студиын                                          Фото: Анжелика Петрова © https://udmurt.media/ Кык толэзь ӵоже ини воргорон ужбергатӥсь луэ, калыклы удмурт пужыё, суредо, шӧмо открыткаос, мукет арбериос, полиграфи вузъёс, дизайнъя юрттӥськет ӵектэ. «Удмурт пужыос мыным туж кельшо, ярало. Огдыре ми туспуктыны кутским вал. Соос кӧня ке люкаськыса-люкаськыса, мон малпай открыткаос лэсьтыны. Но нырысь конвертъёс вал ай. Собере малпай ини открыткаос но поттыны. Озьы азинскиз. 90 процентэз со милям туспуктэмъёсмы, — шуэ Иван. — Пужыос куд-огъёсыз Буран гуртысь песяйёслэсь каремын, кудъёсыз - милям гуртысь, дорысь, ӵужаймылэсь, пересь ӵужаймылэсь уксё тӥрлыксэ, дэремзэ, ӝӧккышетсэ туспуктӥм вал. Ветлӥськом на эшъёсмы, тодмоосмы доры, кинъёслэн вань сыӵе вашкала арбериоссы». Кема ик ӧвӧл ини, Выль ар вуоз. «Намер» студия сое лыдэ басьтӥз. Иван Кабышевлэн верамезъя, соос али Выль арлы сӥзем кружкаос, открыткаос поттон борды кутскизы. Отын Тол Бабайёс, кызъёс пуктэмын. Выль арлы сӥзем открыткаос                                                                                                                            Фото: Иван Кабышев © «Мон кутскем бере, мон шуысал, зол шӧдӥське именно удмурт дизайн, дизайн, кытын кулэ удмурт шӧмыз, удмурт элементъёс, со кулэ. Тодматскиськом кыӵе ке огазеяськонэн яке кинэн, тодо ке удмурт шӧмо дизайнэн лэсьтыны быгатӥсько шуыса, шумпото», — вера Кабышев. Студия егит ай ке но, вузпӧрез паськыт ни шуыны луоз. Тунсыкъяськисьёс но кулэяськисьёс Алнашысен Глазкарозь вань. Та ласянь азинскыны умой луонлык сёто мерлыко вотэсъёс.  «Азьланяз воксё но вань ёросъёсын луэммы потэ, но со понна золгес, тросгес кужым быдтыса ужаны кулэ. Алигес усьтӥським бере ай, котькытчы ӧм на вуэ», — валэктэ дизайнер. Иван Кабышевлэн верамезъя, ужзэс паськытгес но паськытгес карыны малпало. Азязы бадӟым ужпум пукто - удмурт тусо конвертъёс, открыткаос котькуд вузкаронниын ӧз ке но, тросазгес мед луозы. Тегъёс: Ужбергатон Лулчеберет удмуртъёс Выльар удмуртоткрытка Намер дизайн  